Komisjoni direktiiv 94/1/EÜ,

6. jaanuar 1994,

millega kohandatakse tehnilisi üksikasju nõukogu direktiivis 75/324/EMÜ aerosoole käsitlevate liikmesriikide õigusaktide ühtlustamise kohta

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 20. mai 1975. aasta direktiivi 75/324/EMÜ aerosoole käsitlevate liikmesriikide õigusaktide ühtlustamise kohta, [1] viimati muudetud Hispaania ja Portugali ühinemisaktiga, eriti selle artikli 10 lõiget 3,

ning arvestades, et:

direktiivi 75/324/EMÜ artiklis 10 ettenähtud kaitseklauslit on kohaldanud üks liikmesriik;

vastuvõetud kaitsemeetmed on õigustatud, pidades silmas riske, mis seonduvad eriti tuleohtlike propellentide sagedasema kasutamisega aerosoolides kloorfluorsüsiniku asemel;

teatavad aerosoolid sisaldavad aineid ja/või preparaate, mis on eriti tuleohtlikud;

praegu kehtivad sätted pole teatavate aerosoolidega kaasneva ohu vältimiseks piisavad; seega tuleb kõnealuseid sätteid kohandada;

mõnede tuleohtlikke aineid ja/või preparaate sisaldavate aerosoolidega ei kaasne süttimisohtu, mistõttu tuleks ette näha erand teatavatest etiketistamisnõuetest;

käesoleva direktiivi sätted on kooskõlas tehnika arenguga kohandamise komitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 75/324/EMÜ muudetakse järgmiselt:

1. Artikli 8 lõike 1 punkt d asendatakse järgmisega:

"d) üksikasjad, millele viidatakse lisa punktides 2.2 ja 2.3;".

2. Artikli 9 järele lisatakse järgmine artikkel:

"Artikkel 9a

Kui aerosooli turustamise eest vastutava isiku valduses on katsetulemused või muud andmed, mis näitavad, et olenemata tuleohtlikust sisust ei kaasne asjaomaste aerosoolidega tavapäraste või põhjendatult eeldatavate kasutamistingimuste korral süttimisohtu, võib ta omal vastutusel otsustada lisa punktid 2.2 b ja 2.3 b kohaldamata jätta.

Nimetatud isik hoiab kõnealuste dokumentide koopia liikmesriikidele kättesaadavana.

Niisugusel juhul peab aerosoolis sisalduva tuleohtliku materjali kogus olema selgelt märgitud etiketile kergesti loetava ja kustutamatu tekstina järgmises sõnastuses: "X% sisu massist on tuleohtlik"."

3. Lisa muudetakse nagu on näidatud käesolevas lisas.

Artikkel 2

1. Liikmesriigid võtavad vastu ja avaldavad käesoleva direktiivi järgimiseks vajalikud õigus- ja haldusnormid 1. oktoobriks 1994. Liikmesriigid teavitavad neist viivitamatult komisjoni.

Kui liikmesriigid need normid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.

Liikmesriigid kohaldavad nimetatud norme 1. aprillist 1995.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike õigusnormide teksti.

Artikkel 3

Käesolev direktiiv jõustub kahekümnendal päeval pärast selle avaldamist Euroopa Ühenduste Teatajas.

Brüssel, 6. jaanuar 1994

Komisjoni nimel

komisjoni liige

Martin Bangemann

[1] EÜT L 147, 9.6.1975, lk 40.

--------------------------------------------------

LISA

a)b) Direktiivi 75/324/EMÜ lisa muudetakse järgmiselt.

Punkt 1,8 asendatakse järgmisega:

"1.8. Tuleohtlik sisu

Tuleohtlik sisu – ained ja preparaadid, mis vastavad nõukogu direktiivi 67/548/EMÜ VI lisas sätestatud ja loetletud kategooriate "eriti tuleohtlik", "väga tuleohtlik" ja "tuleohtlik" kriteeriumitele.

Mahuti sisu süttimis- ja leekpunkt määratakse kindlaks eespool nimetatud direktiivi V lisa A osas kirjeldatud konkreetsete meetoditega."

Punkt 2.2 asendatakse järgmisega:

"2.2. Märgistamine

Ilma seejuures ohtlike ainete ja preparaatide klassifitseerimise, pakendamise ja märgistamisega seotud direktiivide kohaldamist piiramata, eriti tervise- ja/või keskkonnaohu puhul, peab igal aerosoolil olema järgmine kergesti loetav ja kustutamatu märgistus:

a) sõltumata sisust: "Mahuti on rõhu all. Mitte hoida päikesepaistel ega temperatuuril üle 50 ºC. Mitte purustada ega põletada isegi pärast kasutamist.";

b) kui sisu on tuleohtlik punktis 1.8 määratletud tähenduses: kohastel juhtudel tuleleeki kujutav sümbol, märgistus, et aerosoolis sisalduv aine ja/või preparaat, kaasa arvatud propellent, on tuleohtlikud ja asjakohased riskilaused, mis määratakse kindlaks vastavalt direktiivi 67/548/EMÜ VI lisa punktidele 2.2.3, 2.2.4 ja 2.2.5 ning leegisümboli ja hoiatusmärgise puhul vastavalt eespool nimetatud direktivi II lisa sätetele.

2.3. Kasutamist käsitlevad erimärgistused

Ilma seejuures ohtlike ainete ja preparaatide klassifitseerimise, pakendamise ja märgistamisega seotud direktiivide kohaldamist piiramata, eriti tervise- ja/või keskkonnaohu puhul, peab igal aerosoolil olema järgmine kergesti loetav ja kustutamatu tekst:

a) sõltumata sisust: täiendavad ettevaatusabinõud kasutamisel, mis juhivad tarbijate tähelepanu kõnealuse tootega kaasnevatele spetsiifilistele ohtudele;

b) kui sisu on tuleohtlik, järgmised hoiatused:

- "Mitte pihustada lahtisesse tulle ega mis tahes hõõguvatele materjalidele."

- "Hoida eemal süttimisallikatest. Suitsetamine keelatud."

- "Hoida lastele kättesaamatus kohas."."

--------------------------------------------------